Carsten Hansen (S), 2014-04-09:
Jeg er glad for, at hr. Flemming Damgaard Larsen anerkender, at vi jo i modsætning til den tidligere regering faktisk her har afsat nogle penge, og det betyder, at man kan fjerne udgiften for fragten.
Jeg lagde mærke til, at en af de små øer faktisk havde fået det gjort.
Det har betydet, at man konkurrerer ligeværdigt med det erhvervsliv, som ligger inde på fastlandet.
Der er selvfølgelig en udfordring i at få det diskuteret, men jeg vil godt sige, at vi ikke har nogen tanker om at fjerne det kommunale selvstyre.
Det ved jeg ikke om Venstre har.
Derudover vil jeg godt sige, at jeg lidt savner, at dem, som nu advokerer for, at der skal bruges flere penge, også afsætter dem i deres finanslovsforslag.
For vi har givet, hvad vi regner med at vores finanslov og en ansvarlig økonomisk politik kan bære – en bedre udligningsordning, flere penge til færgerne og sikring af, at vi nu bruger østøtten og LAG-støtten på en målrettet måde, så vi tilgodeser øerne.
Men jeg savner at få at se, hvad Venstre vil her.
Regeringen har jo en overordnet målsætning om, at der skal være gode leve- og bosætningsvilkår i alle dele af landet, herunder også på de 27 småøer, og de danske småøer er helt særlige.
Der er ingen tvivl om, og det ved hr. Flemming Damgaard Larsen jo også, at der er nogle særlige udfordringer på vores småøer, og i anerkendelse af de udfordringer indgik regeringen og Enhedslisten i 2012 en aftale om justering af udligningssystemet, der hører under indenrigs- og økonomiministerens ansvarsområde.
Justeringen indebærer en udligning i forhold til rammerne, og den betyder, at der faktisk bliver flyttet 400 mio. kr. fra de større byer til kommunerne i land- og yderområderne.
I justeringen indgår samtidig, at kommuner med mindre øer faktisk med virkning fra 2014 får 5 mio. kr. ekstra i det, der hedder § 20-tilskud, nemlig færgetilskuddet, og i 2014 er der med § 20-tilskuddet givet 106 mio. kr. til kommuner med mindre øer.
Aftalen giver et løft til småøerne, og det er regeringens opfattelse, at vi på den måde har nået et meget fornuftigt niveau for tilskud til kommuner med mindre øer.
Derudover sikrer vi via den særlige økortordning gratis person-, cykelog invalidetransport til småøerne med færgeforbindelse.
I 2013 blev der udbetalt 8,7 mio. kr. i tilskud gennem den her ordning.
Og den her ordning understøtter i høj grad dynamisk såvel levevilkårene på øerne som den generelle situation på øerne.
Og som landdistriktsminister ligger det mig naturligvis meget på sinde, at der fortsat er mulighed for udvikling på vores danske småøer.
Det er i en erkendelse af, at det har stor betydning for de udpegede områder, nemlig småøerne.
Vi giver faktisk også via mit ministeriums landdistriktspulje hvert år penge til lige præcis de 27 småøer, for vi ved godt, at de har helt særlige vilkår.
Støtten gives til gode levevilkår og udvikling af erhverv på vores småøer.
Blandt de mange projekter vil jeg godt fremhæve et projekt, som Sammenslutningen af Danske Småøer aktuelt gennemfører, nemlig at have en øambassadør, som ansættes til at fremme markedsføringen af småøernes helt særlige fortrin samt til at styrke levevilkårene for beboerne på de 27 småøer.